
A sztrájkjog védelme a nemzetközi és uniós jogban - egyezmények, esetjog és evolúció

Vannak kérdések, amelyek soha nem veszítenek aktualitásukból. Véleményem szerint a
sztrájkhoz való jog épp ilyen „örökzöld” kérdés, hiszen a sztrájk az ókori Egyiptomtól kezdve
az ipari forradalom korán át egészen napjainkig a munkavállalók és szervezeteik egyik
leghatékonyabb érdekérvényesítési eszköze a munkáltatókkal szemben.
Dolgozatom célja áttekinthetően bemutatni a sztrájkhoz, illetve a sztrájkot is magában foglaló
kollektív fellépéshez való jog nemzetállami szint feletti elismerésének, védelmének
fejlődéstörténetét, a szociális alapjogokkal foglalkozó első egyezményektől kezdve egészen a
legfrissebb fejleményekig.
Dolgozatom struktúráját három párhuzamos narratíva mentén építettem fel, amelyek közül
kettő európai, egy pedig globális távlatból törekszik a sztrájkjog evolúciójának bemutatására.
A két európai távlatú fejezet az Európai Unió és az Európa Tanács, a globális perspektívát
öltő fejezet pedig az ENSZ sztrájkszabályozásával foglalkozik, nemzetközi egyezményeken,
bírói fórumok esetjogán, valamint független szakértői testületek jogértelmező tevékenységén
keresztül világítva meg azt. Tekintettel arra, hogy a vizsgált nemzetközi szervezetek nem
egymástól izoláltan építették fel szabályanyagaikat, törekedtem a közöttük felmerült
kölcsönhatásokat is feltárni.
Dolgozatomban különös hangsúlyt fektettem az Európai Bíróság Viking és Laval ügyekben
hozott döntéseinek, illetve azok közös konklúzióinak bemutatására, mivel álláspontom szerint
ezek képezik napjaink európai sztrájkjogának legégetőbben aktuális kérdését. E két
döntésében alkotta meg ugyanis a Bíróság a kollektív fellépéshez való jog és az Európai Unió
belső piaci alapszabadságainak ütközése esetén alkalmazandó feltételrendszert, amely képes
hatékony garanciáját biztosítani a munkavállalók kollektív fellépésének, de egyidejűleg – a
piaci-gazdasági érdekek előtérbe helyezésével – alkalmas annak ellehetetlenítésére is. Ennek
kapcsán igyekeztem mindkét lehetséges haladási irányt bemutatni, dolgozatom azonban egy
nyitott kérdéssel zárul; a végső döntés ugyanis a jövőre tartozik.



